OBH 5432/1998.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása:

A panaszos rokkantsági nyugdíj igényt nyújtott be a Szabolcs-Szatmár-Bereg Megyei Nyugdíjbiztosítási Igazgatósághoz. 1998. szeptember 17-ére a lakóhelye szerint illetékes orvosi bizottság idézte. Megjelenésekor azonban a következőket közölték: "Országos ügy volt az ügye, a mi bizottságunk nem vállalja fel az Ön felülvizsgálatát. Azt majd elvégzi magasabb szintű bizottság."

A panaszos a vele szemben alkalmazott "negatív megkülönböztetés" indokoltságának vizsgálatát kérte.

Érintett alkotmányos jogok:

Diszkrimináció tilalma [Alkotmány 70/A. § (1)-(2) bekezdés]

Megállapított tényállás:

A panaszos az Országgyűlési Biztos Hivatalához eljuttatott beadványával egyidőben vizsgálatot kért még az igazságügyi minisztertől, az egészségügyi minisztertől, a Megyei Egészségbiztosítási Pénztártól és az Országos Egészségbiztosítási Pénztártól.
Az Országos Egészségbiztosítási Pénztár Orvosszakértői Főosztálya az Országos Orvosszakértői Intézet főigazgatóját kérte fel a vizsgálatra.

A vizsgálat megállapítása a következő:
- a Mátészalkán működő orvosi bizottság 1998. április 24-én - elfogultság jogcímén - kérte a Nyíregyházi Nyugdíjbiztosítási Igazgatóság ellenőrző főorvosát, hogy amennyiben a panaszos rokkantsági nyugellátási igényt jelentene be, más városban működő orvosi bizottsághoz idézzék. Az ellenőrző főorvos a kéréssel egyetértett,
- a fentiek ellenére a Nyugdíjbiztosítási Igazgatóság 1998. szeptember 17-re a Mátészalkai Orvosi Bizottsághoz idézte a panaszost, tekintettel arra, hogy a másik orvosi bizottság kijelöléséről nem kapott tájékoztatást,
- amikor a panaszos a vizsgálaton megjelent, a szakvéleményre az orvosi bizottság rávezette, hogy összeférhetetlenség miatt a beteget nem vizsgálja, más bizottság kijelölését kéri.

Az Országos Orvosszakértői Intézet működési szabályzata, valamint a főigazgató 752/1989. számú utasítása lehetőséget, illetőleg kötelező előírást tartalmaz arra, hogy összeférhetetlenség, illetve elfogultság esetén az orvosi bizottság köteles azt jelenteni és másik orvosi bizottságot kell kijelölni.

1998. október 30-án a Nyíregyházán működő I. fokú orvosi bizottság szakvéleménye alapján a panaszos III. csoportos 67 %-os rokkant, újabb felülvizsgálata 1999. októberében szükséges. 
A Megyei Nyugdíjbiztosítási Igazgatóság az 1998. november 4-én kelt 19-10764/98/19. számú határozatával a panaszos rokkantsági nyugdíj igényét elutasította, mert táppénzben részesült, így rokkantsági nyugdíjra nem volt jogosult. Egyben tájékoztatást kapott a panaszos, hogy a táppénzellátás megszűnését követően újra kérheti rokkantsági nyugdíja megállapítását.

A panaszos 1999. június 16-án új igényt nyújtott be a Megyei Nyugdíjbiztosítási Igazgatósághoz, 1999. június 16-tól kérte rokkantsági nyugdíja megállapítását. Az igény elbírálása jelenleg folyamatban van. A vizsgálat megállapította, hogy az Alkotmány 70/A. §-ában deklarált diszkrimináció tilalmával összefüggésben visszásságot nem okoz, ha a rokkantsági nyugdíj igény elbírálásához a munkaképesség-csökkenést vélelmező Orvosi Bizottság vizsgálatot, összeférhetetlenségi okok miatt nem az igénylő lakóhelye szerint illetékes, hanem kijelölt orvosi bizottság végzi el.

A vizsgálat azt is megállapította, hogy a panaszosnak felesleges feszültséget és fáradságot okozott az 1998. szeptember 17-re szóló értesítés miatti orvosi bizottság előtti megjelenés. Ezért az állampolgári jogok országgyűlési biztosáról szóló 1993. évi LIX. tv. 17. § (1) bekezdése alapján felkérem az Országos Orvosszakértői Intézet Főigazgatóját arra, hogy hívja fel az orvosi bizottságok figyelmét az ügyfelek érdekeit is tiszteletbe tartó gondosabb munkavégzésre. A vizsgálati jelentést tájékoztatásul megküldöm az Országos Egészségbiztosítási Pénztár főigazgatójának is.

Budapest, 1999. július 17.

Gönczöl Katalin